Publication: Magyar Közlöny
Issue: MK-2000-38 (Year: 2000, Number: 38)
Era: 1990-2004
Section: 2. hozzájárul a Magyar Köztársaság 2000. évi költségvetéséről szóló 1999. évi CXXV. törvény 6. §-ának (10) bekezdése alapján ahhoz, hogy a törvény 10. melléklete
Paragraph Index: 407

4. Az OMT megtárgyalta a kormányzati oldal előterjesztését a 2000. évi foglalkoztatáspolitikai irányelvekről, amely — az EU tagországok gyakorlatának megfelelően — akcióterv formájában készült el. A szociális partnerek szükségesnek tartották, hogy az éves akcióterv felelősök és határidők pontos megjelölésével készüljön el. A munkáltatói és munkavállalói oldal a feladatok meghatározását megkésettnek tartja. Ezért javasolta, hogy a jövőben az éves akciótervek az adott év gazdaságpolitikai és költségvetési irányelveinek kijelölésével összhangban kerüljenek elfogadásra. A munkáltatói oldal kérte, hogy az akcióterv tartalmazza a foglalkoztatáspolitika prioritásairól szóló EU—magyar közös értékelés következtetéseiből adódó intézkedéseket. A kormányzati oldal szorgalmazta a szociális partnerek aktív részvállalását a foglalkoztatáspolitika feladatainak megvalósításában. Felkérte a munkaadói és munkavállalói oldalakat, hogy tegyenek közös javaslatot a 2001. évi foglalkoztatáspolitikai akcióterv megfelelő előkészítésére.

Source: https://magyarkozlony.hu/hivatalos-lapok/1d19a337be201653d776f465ba225e9f5d326de9/dokumentumok/c38961d69b19bd481cf487fee8d0e77521306ae8/letoltes